ANC-lid geskors ná hy vrou skop tydens betogings by Luthuli-huis‘n Skermskoot van die geweld buite Luthuli-huis Die ANC in Johannesburg het bevestig dat hy Maandagmiddag een van sy lede geskors het nadat ŉ video van hom die ronde gedoen het waarin hy ŉ vrou buite Luthuli-huis in die Johannesburgse middestad te midde van gewelddadige betogings geskop het. Verskeie groepe betogers het Maandagoggend buite Luthuli-huis saamgedrom. Een groep was ANC-ondersteuners wat ANC-president Cyril Ramaphosa en “Zuma must fall” ondersteun, terwyl die ander ANC-ondersteuners was wat pres. Jacob Zuma ondersteun en aanvoer “Hands off Zuma”. Lede van die Black First Land First- beweging (BLF) het ook later by Luthuli-huis opgedaag nadat hulle eers op die Gandhi-plein bymekaargekom het. Op Twitter het gebruikers video’s gedeel van ŉ njala-pantservoertuig met ŉ sleepwa vol doringdraad wat by die toneel opgedaag het. Daar was ook ŉ onderonsie tussen ŉ BLF-ondersteuner wat by die toneel opgedaag het en toe swetsend deur ANC-lede weggejaag is. ŉ Vragmotor het later opgedaag waarna ŉ struweling tussen ANC-ondersteuners en die mense agter op die vragmotor uitgebreek het. Die vragmotor het glo BFL-lede vervoer. Foto’s en beeldmateriaal van die voorval wys onder meer hoe ŉ man, intussen geïdentifiseer as die ANC-taksekretaris Thabiso Setona, ŉ vrou skop terwyl sy op die grond lê. Jolidee Matongo, ŉ woordvoerder van die party, het Maandag aan Maroela Media bevestig dat Setona geskors is. Volgens hom het Setona homself ook reeds aan die polisieowerhede oorhandig. “Die ANC het met totale afkeur en ontsteltenis van die beeldmateriaal wat op sosiale media die ronde doen kennis geneem,” sê hy. “Die ANC veroordeel enige geweld teen enige persoon – en selfs meer wanneer dit geweld teen ŉ vrou is. Setona se optrede verteenwoordig nie waarvoor die party staan nie,” het hy gesê. Matongo sê ŉ dissiplinêre verhoor gaan spoedig teen Setona aan die gang gesit word waarna ŉ paneel oor sy toekoms binne die party sal besluit. Fikile Mbalula, minister van polisie, het hom intussen ook teen die geweld uitgespreek en gesê betogers word deur die grondwet toegelaat om hul misnoeë deur middel van betogings uit te druk. “Ons sal nie staan en toekyk hoe misdaad gebeur en dit boonop beskerm nie. Ons sal optree,” het hy op sosiale media gesê. This man kicked an old woman twice, unprovoked. RT and make him famous. pic.twitter.com/HcNjSwMYT7 — Khethukuthula Mbonambi ?️‍? (@Mhlongokhetho) February 5, 2018